Qəbələ r-nunun eyniadlı i.ə.v.-də kənd. Kənd Qəbələ şəhərindən cənub istiqamətdə, Düz Yengicə adlanan ərazidə yerləşir. Üç əsrdən çox tarixə malik kənddə və ətrafında Qurd dərəsi, Qurdlu bulaq, Qazan dərəsi, Çanaxbulaq təpəsi, Borçalı dərəsi, Palantökən kimi toponimlər, Seyid İbrahim piri, Qaş yaylası, Sonalar gölü yaxınlığındakı iri, sal daşlardan ibarət qədim alban qəbristanlığı və digər ünvanlar bu yerlərin qədim türk tayfalarına məxsusluğunu əyani təstiqləyir. Xatırlatmaq yerinə düşər ki, bir müddət Qutqaşen adlanan ərazi vahidinin professor Mirəli Seyidovun da yazdığı kimi əsl adı əsrlər öncəsi “Qurd qaşı” olub. – Yəni qurdların (türk totemi) gəzib-dolaşdığı yurd yerlərindən biri. Sonralar bu ad Qutqaşın, daha sonra isə Qutqaşen sözü ilə əvəzlənib. Beləliklə Kürd kəndi ərazisində rast gəlinən toponimlər bu ərazinin aborigen əhalisinin məhz türklər olduğunu söyləməyə əsas verir.Yaşlı nəslin nümayəndələrinin dediyi kimi, bu kəndin adı əslində Qurdlar olub və Sovet dönəmində “Kurt” kimi yazılıb. Və zaman-zaman assimiliyasiya uğrayaraq “Kürd” şəklinə düşüb. Hazırda da kənddə bir nəfər də olsun kürd əsilli insan yaşamır və əhalinin bu millətlə heç bir qohumluq əlaqəsi qeydə alınmayıb.